仲煥雪中見過因留小酌
作者：許景衡
朝代：宋

paragraphs: 陽復日雖長，歲暮氣猶慘。
馬曹縻管庫，兀坐長戰頷。
豈無紅罏炭，欲取終不敢。
亦有兵厨酒，隻指弗容染。
蹉跎爲禄仕，黽勉從吏檢。
晨趨析毫分，暮色俄黯黮。
天公復衒巧，六出紛如糝。
自慚非安道，誰肯泛清剡。
慇懃絳帳客，竹輿甘頓撼。
可是乘興來，正坐憐壈坎。
駝褐點白玉，烏帽從風颭。
長衢得廻駕，寒光照肝膽。
濕薪嘘白煙，孤燈裊紅燄。
荒齋聊一笑，俗境洗瑕黶。
江梅寫春意，粉面誰粧點。
疏影落清尊，勸人傾瀲灔。
念君齊魯秀，文字垂琬琰。
俛首江漢間，爲人作模範。
府中多豪雋，渌水浮菡萏。
珍烹窮水陸，何獨嗜昌歜。
仁聖今在御，威柄方親攬。
君看盈尺瑞，端自天心感。
太平容冗散，萬一逃汰貶。
追隨有餘日，相與樂閑淡。
人生隨所遇，何者爲夷險。
要當反自味，豈特甞橄欖。